27/06/13 – טוב, אני ביער, עובד על הסמינר מד"צים של 2013. למען האמת – רוב העבודה שלי היא לא על הסמינר, רק בדיקת שמות וטפסים צהובים מדי פעם, אלא על **שירה**!!11~1

הבסיס כבר בערך קיים – יש POJOים שנתמכים עם Elixir. יש ממיין ועוד מלא דברים נחמדים. היום שיניתי את המיון – במקום להתקבע מראש על קנים, צמחונים וכו' – אפשר פשוט לקבוע הגבלות קלות וקשות.

המיון הבסיסי עם ניקוד קבוע לוקח כרגע שתי דקות. שתי, פאקינג, דקות. מצאתי פרופיילר (cProfiler) ואפילו תצוגה ויזואלית שלו (snakeviz). מצאתי פתרון של caching לספירת החוגים... וזה עדיין לא עזר.

במר יאושי פניתי לקרוא את יומן התוכנה של שלי. ושם, בין השורות, מצאתי בדיוק את מה שחיפשתי! (בכל הוספה או הורדה של חניך מעדכנים counter, אבל זו לא הנקודה). למדתי שני דברים:

1. הייתי ממש מגניב כשכתבתי את זה (אז בספטמבר 2008)
2. יומן תוכנה זה חשוב

אז הנה, התחלתי יומן תוכנה ☺ השלב הבא – לממש את מה שמומש כבר מזמן בשלי, בשירה...

טוב. מימשתי. זה אכן הוריד ב75% - משתי דקות לחצי דקה. די מרשים, לא? אבל עדיין לא מספיק. ישבתי, וחשבתי, וחשבתי, ואז הבנתי – threadים!

רציתי בהתחלה להשתמש בהם בחישוב של הניקוד עבור השמה של חניך בכל חוג, אבל הבנתי שזה יותר מדי מפסטן מבחינת סנכרונים וכאלה. כרגע אני אשאר עם חצי דקה, אבל אשתמש בthreadים כדי לחשב ניקוד רנדומלי! כמה מרגש ☺

מה שזה אומר בפועל זה שהבסיס של המיון הקבוע מראש מוכן. נו, חסרים עוד מדריכים, ומחנות, וצמחונות... אולי הוא לא כל כך מוכן. פוף.

29/06/2013 00:10 – הוספתי היום HardConstraint של צמחונות. קיוויתי שזה יעזור לי לשפר את הביצועים (מכיוון שאם חניך וחוג לא עונים על HardConstraint השירה לא מחשבת את הניקוד) אבל לצערי זה לא עזר. הזמן של מיון אחד עומד עכשיו על 18 שניות.

חיפשתי המון ייעולים באינטרנט, ולא הצלחתי למצוא שום דבר מעניין. הקוד הבעייתי הוא פשוט קוד של הכפלות והעלאות בחזקה, אז אין הרבה מה לעשות עם זה (חוץ מאולי Numpy שאני לא יכול להתקין על ווינדווס).

הסתכלתי על החוגים שיוצאים משיבוץ שכזה וגיליתי שהם לא רעים בכלל. הוא מצליח לאזן מאוד בקלות את הבנים-בנות, צמחונות וכו'. אמנם זה חניכים לא אמיתיים אבל זה משהו.

כשאני אגיע הביתה אני אחפש קוד מקור של שלי ואראה איך עשיתי את זה שם, למרות שיש לי הרגשה שזה בגלל שזה קוד מקומפל. עד אז אני אמשיך כרגיל. השלב הבא זה כנראה מדריכים ומחנות.

01:24 – טוב נו, הוספתי מדריך. זה עובד ממש טוב, ואפילו לא מאט אותי יותר מדי. אני צריך לעשות שני דברים – לכתוב תיעוד, ולהפוך את הטסטים לאשכרה טסטים... הפוף.

20:54 – טכנית, לא עברתי יום. אז טכנית אני לא מוסיף פה תאריך. אבל תאמינו לי – מדובר במחר.

שיניתי את השם! שירה זה לא שם מעניין, לא קשור לאף אחד, אז החלטתי לקרוא לתוכנה לירון, על שם אחת מאחראיות ההורים שהשנה במד"צים. אני לא בטוח אם היא תקבל את זה כמחמאה או שהיא תגיד שזה קריפי בטירוף, אבל לא נורא (:

הרצתי כמה בדיקות על המיון שיוצא מהstress test והוא אשכרה ממש טוב! מקסימום של שני חניכים מאותו קן באותו חוג, איזון מושלם של בנים ובנות...

חשבתי על משהו עכשיו. אם יש קן עם 4 חניכים וקן עם 30, ללירון לא יהיה אכפת – 2 מאותו חוג ייתנו את אותו ניקוד לא משנה מה. בשלי זה נפתר בזכות העובדה שמיון יותר טוב נקבע ע"י חריגות ולא ע"י ניקוד, אבל פה... אוי לא. אולי, כשאני אוסיף את seminar, אני אוסיף לו get\_kens\_count ונעשה משהו =/

אה, התחלתי להשתמש בissues בgithub! נראה אם אני אצליח להתמיד בזה ☺

27/06/2014 22:15 – היי, תראו, עברה שנה! באופן מפתיע ביותר לא עבדתי על התוכנה החדשה בזמן הזה, אבל עכשיו איתי אורן עובד ברביד על השיבוץ של השנה. כבר הייתי בדרך אליו אבל אז הוא אמר לי שאין טעם ושאני אחזור הביתה. שאלתי אם יש לי מה לעשות בבית והוא ענה בצחוק: "אולי תכין את התוכנה החדשה?"

אז הוא אמנם צחק, אבל יש לי זמן עד מחר בבוקר, ויש את מה שהתחלתי בשנה שעברה – אז למה לא? אולי עוד יצא מזה משהו...

בינתיים אני אספר שבשנה האחרונה הספקתי לעזוב את צוות אוקטבה ולצאת להדרכה, להדריך חניכי אופרה ופיתוח, ואני אמור לחזור להיות ר"צ אוקטבה וקצמ"ש דסק הפקה בסוף אוגוסט. זהו, אפשר להתחיל?

23:00 – טוב, עברתי על הקוד, התקנתי קצת דברים, הוספתי הוראות התקנה כלליות ולא ברורות לאף אדם חוץ ממני... והקוד גרוע.

סתם, הבעיה העיקרית היא הupdate\_count – כדי לייעל את הדברים אני מחזיק רשימת סטטיסטיקות באובייקט במקום לבדוק כל פעם. זה ממש, ממש מכוער ולא גנרי.